*****

ΚΑΝΟΝΙΣΜΟΣ (ΕΟΚ) αριθ. 3220/84 ΤΟΥ ΣΥΜΒΟΥΛΙΟΥ

της 13ης Νοεμβρίου 1984

για τον καθορισμό της κοινοτικής κλίμακας ταξινόμησης των σφαγίων χοίρου

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2759/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα του χοιρείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 2966/80 (2), και ιδίως το άρθρο 2 και το άρθρο 4 παράγραφος 5,

την πρόταση της Επιτροπής,

Εκτιμώντας:

ότι, πριν από την 1η Αυγούστου κάθε έτους, πρέπει να ορίζεται μια τιμή βάσης για τους εσφαγμένους χοίρους ενός καθορισμένου ποιοτικού τύπου, με βάση μια κοινοτική κλίμακα ταξινόμησης των σφαγίων χοίρου·

ότι είναι, συνεπώς, αναγκαία η θέσπιση γενικών κανόνων που να εξασφαλίζουν μια ομοιόμορφη ταξινόμηση των σφαγίων χοίρου, προκειμένου ιδίως να εξασφαλίζεται δίκαιη αμοιβή στους παραγωγούς με βάση το βάρος και τη σύσταση των χοίρων που παραδίδουν στο σφαγείο· ότι αυτή η ταξινόμηση προορίζεται να συμβάλει, επίσης, στη διαφάνεια της αγοράς όσον αφορά το εμπόριο σφαγίων χοίρου·

ότι η αξία ενός σφαγίου χοίρου καθορίζεται, κυρίως, από το άπαχο κρέας που περιέχει σε σχέση με το βάρος του· ότι η εκτίμηση της περιεκτικότητας σε άπαχο κρέας με βάση τον αντικειμενικό υπολογισμό του βάρους του σφαγίου και του πάχους του νωτιαίου λίπους, καθώς και την υποκειμενική εκτίμηση της μυϊκής ανάπτυξης των κύριων μερών του σφαγίου, μπορεί να οδηγήσει σε ακριβή εκτίμηση αυτής της αξίας· ότι, ωστόσο, το υποκειμενικό στοιχείο εκτίμησης της μυϊκής ανάπτυξης μπορεί, επίσης, να οδηγήσει σε σημαντικές διαφορές εκτίμησης· ότι είναι, κατά συνέπεια, σκόπιμο να θεσπιστεί, σε όλη την Κοινότητα, η αρχή της άμεσης διαπίστωσης του ποσοστού άπαχου κρέατος, με βάση την αντικειμενική μέτρηση ενός ή περισσότερων ανατομικών μερών του σφαγίου χοίρου, χωρίς ωστόσο να αποκλείεται η ενδεχόμενη χρησιμοποίηση συμπληρωματικών κριτηρίων για τον καθορισμό της εμπορικής του αξίας·

ότι είναι σκόπιμο να οριστεί επακριβώς η παρουσίαση των σφαγίων, το βάρος και η περιεκτικότητα σε άπαχο κρέας ώστε τα αποτελέσματα της εκτίμησης να μπορούν να είναι συγκρίσιμα·

ότι, αν ληφθεί υπόψη η ποικιλία που χαρακτηρίζει την παραγωγή χοίρων στην Κοινότητα, είναι σκόπιμο να ταξινομηθούν τα σφάγια χοίρων σε πέντε εμπορικές κατηγορίες ανάλογα με την περιεκτικότητα σε άπαχο κρέας, κατά την οποία η καθεμιά να διαφέρει από την άλλη κατά 5 %· ότι είναι σκόπιμο, πάντως, να δοθεί στα κράτη μέλη η δυνατότητα να προσθέτουν συμπληρωματική κατηγορία με υψηλό ποσοστό άπαχου κρέατος·

ότι είναι αναγκαίο να θεσπιστεί ένα σύστημα που να επιτρέπει τον έλεγχο της ορθής εφαρμογής των μεθόδων εκτίμησης της εκατοστιαίας αναλογίας σε άπαχο κρέας· ότι είναι σκόπιμο, επιλέον, να διευκολυνθεί η διαφάνεια της αγοράς με τη σήμανση των σφαγίων ανάλογα με την περιεκτικότητα σε άπαχο κρέας·

ότι, για τη διαμόρφωση των τιμών στους σφαγμένους χοίρους σε κοινή βάση και για να είναι συγκρίσιμες οι τιμές που διαμορφώνονται με την τιμή βάσης του ποιοτικού τύπου, ενδείκνυται να χρησιμοποιείται κοινοτική κλίμακα, με σκοπό ιδίως τον καθορισμό της μέσης τιμής του σφαγμένου χοίρου που αναφέρεται στο άρθρο 4 του κανονισμού (ΕΟΚ) αριθ. 2759/75·

ότι, εν όψει των τροποποιήσεων που προβλέπονται ανωτέρω, είναι σκόπιμη η κωδικοποίηση του συνόλου των κανόνων που ισχύουν και η κατάργηση, κατά συνέπεια, του κανονισμού (ΕΟΚ) αριθ. 2760/75 του Συμβουλίου της 29ης Οκτωβρίου 1975 περί καθορισμού της κοινοτικής κλίμακας ταξινομήσεων των σφαγίων των χοίρων (3)·

ότι, ωστόσο, λαμβανομένης υπόψη της διαφοράς δομών των σφαγείων και των διαφορών που υπάρχουν στην πρακτική τους, είναι αδύνατο να προβλεφθεί η ταυτόχρονη εφαρμογή σε ολόκληρη την Κοινότητα της νέας

κλίμακας ταξινόμησης των σφαγίων χοίρων· ότι είναι, κατά συνέπεια, αναγκαίο να γίνει αποδεκτό ότι ορισμένα κράτη μέλη θα συνεχίσουν, για μια μεταβατική περίοδο, να εφαρμόζουν τη μέθοδο ταξινόμησης σφαγίων χοίρων η οποία προβλέπεται από τον κανονισμό (ΕΟΚ) αριθ. 2760/75,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ο παρών κανονισμός θεσπίζει την κοινοτική κλίμακα ταξινόμησης των σφαγίων χοίρων, εκτός των χοίρων που χρησιμοποιήθηκαν για αναπαραγωγή.

2. Η κλίμακα που προβλέπεται στην παράγραφο 1 χρησιμοποιείται σε όλα τα σφαγεία για την ταξινόμηση όλων των σφαγίων, προκειμένου ιδίως να καταστεί δυνατή η δίκαιη αμοιβή στους παραγωγούς, με βάση το βάρος και τη σύσταση των χοίρων που παρέδωσαν στο σφαγείο.

Ωστόσο, τα κράτη μέλη μπορούν να αποφασίζουν ότι η εφαρμογή της κλίμακας αυτής δεν είναι υποχρεωτική:

- στις επιχειρήσεις σφαγής ζώων για τις οποίες καθορίζουν το ανώτατο όριο σφαζόμενων ζώων· το όριο αυτό δεν μπορεί να υπερβαίνει τους 200 χοίρους εβδομαδιαίως κατ' ετήσιο μέσο όρο,

- στις επιχειρήσεις σφαγής ζώων οι οποίες σφάζουν μόνο τους χοίρους που έχου γεννηθεί και εκτραφεί στις δικές τους εγκαταστάσεις και οι οποίες τεμαχίζουν το σύνολο των έτσι λαμβανομένων σφαγίων.

Στην περίπτωση αυτή, τα κράτη μέλη κοινοποιούν στην Επιτροπή την απόφασή τους, προσδιορίζοντας, ενδεχομένως, το ανώτατο όριο σφαζόμενων ζώων που είναι δυνατόν να επιτευχθεί σε καθεμία επιχείρηση σφαγής ζώων που εξαιρείται από την εφαρμογή της κοινοτικής κλίμακας.

Άρθρο 2

1. Για τους σκοπούς του παρόντος κανονισμού, ως «σφάγιο χοίρου » νοείται το σώμα εσφαγμένου χοίρου, αφαιματωμένο και εκσπλαχνισμένο, ολόκληρο ή τεμαχισμένο στη μέση, χωρίς γλώσσα, τρίχες, οπλές και γεννητικά όργανα, αλλά με το περινεφρικό λίπος, τα νεφρά και το διάφραγμα.

Για τους χοίρους που σφάζονται στο έδαφός τους μπορεί να επιτρέπεται στα κράτη μέλη να προβλέπουν διαφορετική παρουσίαση των σφαγίων χοίρων:

- όταν η συνήθης εμπορική πρακτική στο έδαφός τους διαφέρει ως προς την παρουσίαση από τον τύπο που καθορίζεται στο πρώτο εδάφιο, ή

- όταν το δικαιολογούν οι τεχνικές απαιτήσεις.

2. Για τους σκοπούς του παρόντος κανονισμού, τα βάρος αναφέρεται στο κρύο σφάγιο στην παρουσίαση που καθορίζεται στην παράγραφο 1 πρώτο εδάφιο.

Το σφάγιο ζυγίζεται το συντομότερο δυνατό μετά τη θανάτωση του ζώου, αλλά το αργότερο σαράντα πέντε λεπτά μετά τη σφαγή του χοίρου. Το βάρος του κρύου σφαγίου υπολογίζεται με βάση το προκύπτον αποτέλεσμα πολλαπλασιαζόμενο επί ένα συντελεστή μετατροπής.

Εάν σε κάποιο σφαγείο δεν είναι δυνατόν, γενικά, να τηρηθεί η προθεσμία των σαράντα πέντε λεπτών, ο συντελεστής μετατροπής του προηγούμενου εδαφίου προσαρμόζεται ανάλογα.

3. Για τους σκοπούς του παρόντος κανονισμού, η περιεκτικότητα σε άπαχο κρέας σφαγίου χοίρου είναι η σχέση μεταξύ:

- αφενός, του βάρους του συνόλου των ερυθρών ραβδωτών μυών ύστερα από τον ολικό τεμαχισμό του σφαγίου, και στο μέτρο που οι μύες αυτοί μπορούν να αποχωριστούν με μαχαίρι, και

- αφετέρου, του βάρους του σφαγίου.

Η περιεκτικότητα σε άπαχο κρέας εκτιμάται με τις επιτρεπόμενες μεθόδους ταξινόμησης. Θεωρούνται μόνο ως επιτρεπόμενες μέθοδοι οι στατιστικά δοκιμασμένες μέθοδοι εκτίμησης, οι οποίες βασίζονται σε φυσική μέτρηση ενός ή περισσότερων ανατομικών μερών του σφαγίου του χοίρου. Η έγκριση μεθόδων εξαρτάται από μια ανώτατη ανοχή στατιστικού σφάλματος εκτίμησης.

Άρθρο 3

1. Τα σφάγια ταξινομούνται κατά τη ζύγιση ανάλογα με την εκτιμώμενη περιεκτικότητα σε άπαχο κρέας.

Ωστόσο, η εμπορική αξία των σφαγίων δεν καθορίζεται μόνον από την εκτιμώμενη περιεκτικότητά τους σε άπαχο κρέας.

2. Εφαρμόζεται η ακόλουθη κλίμακα ταξινόμησης:

1.2 // // // Εκτιμώμενη ποσότητα σε άπαχο κρέας

ως ποσοστό του βάρους του σφαγίου

// Κατηγορία

// // // 55 και περισσότερο // Ε // 50 και μέχρι κάτω από 55 // U // 45 και μέχρι κάτω από 50 // R // 40 και μέχρι κάτω από 45 // Ο // κάτω από 40 // Ρ // //

3. Λαμβανομένων υπόψη των χαρακτηριστικών της χοιροτροφίας τους, τα κράτη μέλη μπορούν να εισάγουν, για τους χοίρους που σφάζονται στο έδαφός τους, μια χωριστή κατηγορία που χαρακτηρίζεται με το γράμμα S και αντιστοιχεί σε ποσοστό άπαχου κρέατος 60 % και πλέον. Εφόσον κάνουν χρήση της ευχέρειας αυτής, τα κράτη μέλη αποστέλλουν στην Επιτροπή κοινοποίηση.

4. Οι διατάξεις του παρόντος άρθρου δεν αποκλείουν τη χρησιμοποίηση συμπληρωματικών κριτηρίων εκτίμησης, πέραν του βάρους και της περιεκτικότητας των σφαγίων σε άπαχο κρέας, όσον αφορά τους χοίρους που έχουν σφαγεί στο έδαφος κράτους μέλους. Άρθρο 4

1. Ευθύς μετά την ταξινόμησή τους, τα σφάγια χοίρων επισημαίνονται σύμφωνα με το χαρακτηριστικό των κατηγοριών του άρθρου 3 ή σύμφωνα με το ποσοστό της εκτιμώμενης περιεκτικότητάς του σε άπαχο κρέας, υπό τον όρο ότι η τελευταία αυτή σήμανση επιτρέπει να κατατάσσονται τα σφάγια στις κατηγορίες του άρθρου 3.

Με την επιφύλαξη του πρώτου εδαφίου, μπορεί να τίθεται επί του σφαγίου μια ένδειξη που να αναφέρεται στο βάρος του σφαγίου ή άλλες ενδείξεις που κρίνονται κατάλληλες.

2. Κατά παρέκκλιση της παραγράφου 1, τα κράτη μέλη μπορούν να προβλέπουν ότι τα σφάγια χοίρων δεν επισημαίνονται αν, για κάθε σφάγιο, συντάσσεται πρακτικό που περιέχει τουλάχιστον τα εξής:

- την ταυτότητα,

- το βάρος του θερμού σφαγίου, και

- την εκτιμώμενη περιεκτικότητα σε άπαχο κρέας.

Το πρακτικό αυτό πρέπει να διατηρείται επί τέσσερις εβδομάδες και να επικυρώνεται ως αυθεντικό, την ημέρα που συντάσσεται, από ένα πρόσωπο επιφορτισμένο με τον έλεγχο αυτό.

Ωστόσο, προκειμένου να διατεθούν ως έχουν στο εμπόριο σε άλλο κράτος μέλος, τα σφάγια πρέπει να επισημαίνονται με το χαρακτηριστικό της κατάλληλης κατηγορίας του άρθρο 3 ή σύμφωνα με το ποσοστό της περιεκτικότητας σε άπαχο κρέας.

3. Με την επιφύλαξη του άρθρου 2 παράγραφος 1 δεύτερο εδάφιο, κανένας στεατώδης, μυώδης ή άλλος ιστός δεν μπορεί να αφαιρείται από τα σφάγια πριν από τη ζύγιση, την κατάταξη και τη σήμανση.

Άρθρο 5

1. Οι λεπτομέρειες εφαρμογής του παρόντος κανονισμού, και ιδίως εκείνες του άρθρο 2, αφορούν:

- τη μετατροπή διαφόρων παρουσιάσεων σε παρουσίαση τύπου των σφαγίων,

- τη μετατροπή του βάρους του θερμού σφαγίου σε βάρος κρύου σφαγίου, και

- τους όρους έγκρισης των μεθόδων ταξινόμησης,

θεσπίζονται σύμφωνα με τη διαδικασία του άρθρου 24 του κανονισμού (ΕΟΚ) αριθ. 2759/75.

2. Οι διατάξεις που αναφέρονται στο άρθρο 2 παράγραφος 1 δεύτερο εδάφιο και παράγραφος 3 δεύτερο εδάφιο, χορηγούνται με τη διαδικασία του άρθρου 24 του κανονισμού (ΕΟΚ) αριθ. 2759/75.

Άρθρο 6

Ο κανονισμός (ΕΟΚ) αριθ. 2760/75 καταργείται.

Ωστόσο, τα κράτη μέλη μπορούν να συνεχίζουν να εφαρμόζουν την κλίμακα ταξινόμησης των σφαγίων χοίρων που προβλέπεται από τον κανονισμό που αναφέρεται στο πρώτο εδάφιο, έως τις 31 Δεκεμβρίου 1988, αντί της κλίμακας που αποτελεί το αντικείμενο του παρόντος κανονισμού.

Άρθρο 7

Ο παρών κανονισμός αρχίζει να ισχύει την 1η Ιανουαρίου 1985.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 13 Νοεμβρίου 1984.

Για το Συμβούλιο

Ο Πρόεδρος

A. DEASY

(1) ΕΕ αριθ. L 282 της 1. 11. 1975, σ. 1.

(2) ΕΕ αριθ. L 307 της 18. 11. 1980, σ. 5.

(3) ΕΕ αριθ. L 282 της 1. 11. 1975, σ. 10.